钦定古今图书集成/历象汇编/庶征典/第141卷 > 唐
## 钦定古今图书集成/历象汇编/庶征典/第141卷 > 唐

### 高祖武德四年人死复生

按《唐书高祖本纪》。不载。　按《五行志》。“武德四年，太原
尼志觉死，十日而苏。”

### 太宗贞观十九年卫州人生肉角

按《唐书太宗本纪》不载　按《五行志》，贞观十九年，卫
州刘道安头生肉角，隐见不常，因以惑众，伏诛。角，兵
象，不可以触者。

### 高宗永徽六年淄州嘉州民妻各一产四男

按《唐书高宗本纪》。不载　按《五行志》。永徽六年。淄州
高苑民吴威妻。嘉州民辛道护妻。皆一产四男。凡物
反常则为妖。亦阴气盛则母道壮。

### 显庆二年人化为虎

按《唐书高宗本纪》不载　按《五行志》，显庆二年，普州
有人化为虎。猛噬而不仁。

### 仪凤三年四月癸丑泾州民生子异体连心

按《唐书高宗本纪》云云。　按《五行志》，“仪凤三年四月，
泾州献二小儿，连心异体。初，鹑觚县卫士胡万年妻
吴氏生一男一女，其胸相连，馀各异体，乃析之，则皆
死。又产，复然，俱男也。遂育之。至是四岁，以献于朝。”

### 永隆元年旱魃见

按《唐书高宗本纪》不载。　按《五行志》，永隆元年，长安
获女魃，长尺有二寸，其状怪异。《诗》曰：“旱魃为虐，如惔
如焚。”是岁秋不雨，至于明年正月。

永隆二年，有女子升太史厅问灾异。

按《唐书高宗本纪》，不载。　按《五行志》，“永隆二年九月，
万年县女子刘凝静衣白衣，从者数人，升太史令厅，
问比有何灾异，令执之以闻。”是夜彗星见。太史司天
文历候，王者所以奉若天道、恭授民时者，非女子所
当问。

### 中宗嗣圣六年〈即武后载初元年〉人化为虎

按《唐书武后本纪》不载　按《五行志》载，“初中，涪州民
范端化为虎。”

嗣圣十四年。〈即武后神功元年〉有人走入通天宫，来俊臣婢
产肉块化为蜂。

按《唐书武后本纪》，不载。　按《五行志》，“神功元年二月
庚子，有人走入端门，又入则天门。至通天宫，阍及仗
卫不之觉。时来俊臣婢产肉块，如二升器，剖之有赤
虫，须臾化为蜂，螫人而去。”

嗣圣十八年。〈即武后久视二年〉大人见人化虎
按《唐书武后本纪》不载　按《五行志》。久视二年正月。
成州有大人迹见长安中郴州佐史因病化为虎。欲
食其嫂。擒之乃人也。虽未全化。而虎毛生矣。

### 睿宗太极元年狂人升御床

按《唐书睿宗本纪》不载。　按《五行志》：“太极元年，狂人
段万谦潜入承天门，登太极殿，升御床，自称天子，且
言我李安国也。人相我年三十二，当为天子。”

### 元宗开元二十三年冀州献长人

按《唐书元宗本纪》不载　按《五行志》，“开元二十三年
四月，冀州献长人李家宠，八尺有五寸。”

### 代宗大历十年昭应人一产三子

按《唐书代宗本纪》不载。　按《五行志》，“大历十年二月昭应妇人张产一男二女。”

### 德宗贞元八年狂人持杖上殿

按《唐书德宗本纪》不载。　按《五行志》：“贞元八年正月
丁亥，许州人李狗儿持杖上含元殿，击栏槛，伏诛。”〈按旧
志作李钓儿〉

贞元十年，《巨人迹》见。

按《唐书德宗本纪》不载。　按《五行志》，“十年四月，恒州
有巨人迹见。”

贞元十五年，狂人诣银台，言“有火灾。”

按《唐书德宗本纪》不载。　按《五行志》，十五年正月“戊
申，狂人刘忠诣银台，称白起令上表，天下有火灾。
贞元十七年，人死久复苏。”

按《唐书德宗本纪》不载。　按《五行志》，“十七年十一月，
翰林待诏戴少平死。十有六日而苏。是岁宣州南陵
县丞李嶷死，已殡三十日而苏。”

### 宪宗元和二年人将化为虎

按《唐书宪宗本纪》不载　按《五行志》，“元和二年，商州
洪崖冶役夫将化为虎，众以水沃之，不果化。”

### 穆宗长庆四年狂民潜入浴堂门清思殿

按《唐书穆宗本纪》。不载。　按《五行志》。“长庆四年三月
民徐忠信潜入浴堂门。”

按：《旧唐书五行志》：“长庆四年四月十七日，染坊作人
张韶与卜者苏元明于紫草车内藏兵仗，入宫作乱，
二人对食于清思殿。是日，禁军诛张韶等三十七人。”

### 敬宗宝历二年一产四男

按《唐书敬宗本纪》不载。　按《五行志》，“宝历二年十二
月，延州人贺文妻，一产四男。”

### 文宗太和二年狂人入殿

按《唐书文宗本纪》。不载　按《五行志》。“太和二年十月。
狂人刘德广入含元殿。”

### 懿宗咸通七年人生角

按《唐书懿宗本纪》。不载。　按《五行志》。咸通七年。渭州
有人生角寸许。占曰：“天下有兵。”

咸通十三年，太原民产子两头。又有人暴长七尺
按《唐书懿宗本纪》不载。　按《五行志》，十三年四月，太
原晋阳民家有婴儿，两头异颈，四手联足。此天下不
一之妖。是岁民皇甫及，年十四，暴长七尺馀，长啜大
嚼，三倍于初。岁馀死。

咸通十四年四月，并州民产子，二头四手。

按：《唐书懿宗本纪》云云。

### 僖宗乾符六年蜀郡人生子首如豕

按《唐书僖宗本纪》不载。　按《五行志》，乾符六年秋，蜀
郡妇人尹生子，首如豕，目在脽下。占曰：“君失道。”

### 光启元年人死复生

按《唐书僖宗本纪》不载。　按《五行志》，“光启元年，隰州
温泉民家有死者，既葬且半月，行人闻声呼地下，其
家发之，则复生，岁馀乃死。”

光启二年，有女子化为丈夫。

按《唐书僖宗本纪》，光启二年三月，凤翔女子化为丈
夫。按《五行志》，二年春，凤翔郿县女子未龀化为丈
夫，旬日而死。京房《易传》曰：“兹谓阴昌，贼人为王。”

### 昭宗大顺元年资州人足拇生物如弹丸

按《唐书昭宗本纪》。不载　按《五行志》。“大顺元年六月，
资州兵王全义妻如孕。觉物渐下入股。至足大拇痛
甚。拆而生如弹丸。渐长大如杯。”

### 昭宣帝天祐二年一产三子

按《唐书昭宣帝本纪》。不载。　按《五行志》。天祐二年五
月，颍州汝阴民彭文妻，一产三男。